For tredje år i træk er Pulsskolen vært for en uges alternativ idræt i Nørresundby. 90 børn og unge i alderen 8-16 år har meldt sig til en uges motion og hyggeligt samvær, hvor bliver introduceret for en række nye og anderledes sportsgrene som vatpindebold og Kin Ball. Ingen af dem har det store kendskab til de anderledes discipliner, og det er en stor fordel, mener en af deltagerne. - Der er ikke nogen, der er så gode til det, at de kan sige "det var ikke godt," for man er alle lige dårlige til det, hvis man kan sige det sådan, siger 12-årige Laura Søndergaard. Pulsskolen, der kører på tredje år, lægger vægt på at børnene har det sjovt, mens de får noget motion. Der er skruet ned for konkurrencelysten og op for hyggen, og derfor er holdene også blandet på tværs af køn. - Hvis du er på et pigehold, er det bare piger, du spiller mod, du lærer kun pigetricksene, men hvis du spiller med drenge, kan du også have lidt sjovt med dem og råbe "kom nu i gang, drenge," siger Christine Skjoldager, der er glad for at prøve en masse nye sportsgrene og møde en masse nye mennesker. Mandag til onsdag er der aktiviteter fra 9-15, mens Pulsskolen kører på hele torsdag og fredag, hvor der også er mulighed for overnatning.

Referat:
Pulsskolen lokker med anderledes sport.